

**СТАНОВИЩЕ**

**НА КОАЛИЦИЯ ЗА ЖИВОТ БЕЗ ТЮТЮНЕВ ДИМ**

 **ОТНОСНО COVID-19 И ТЮТЮНОПУШЕНЕТО**

Във връзка с пандемията от COVID-19 Коалицията за живот без тютюнев дим изразява особена загриженост за здравето на хората в България, които употребяват тютюневи изделия.

Тютюнопушенето остава [водещ предотвратим рисков фактор за разпространение на незаразни болести](https://www.who.int/tobacco/publications/surveillance/cardiovascular_harms_from_tobacco_use.pdf?ua=1) в световен мащаб. Сърдечно-съдови заболявания, рак на белия дроб, хронична обструктивна белодробна болест, туберкулоза, инфекции на дихателните пътища, остър респираторен дистрес синдром са много [по-често срещани при пушачи](http://www.tobaccoinduceddiseases.org/COVID-19-and-smoking-A-systematic-review-of-the-evidence%2C119324%2C0%2C2.html) и пасивни пушачи. При тях [имунната система е по-компрометирана](https://tobacco.ucsf.edu/reduce-your-risk-serious-lung-disease-caused-corona-virus-quitting-smoking-and-vaping). [Световната здравна организация предупреждава](http://www.emro.who.int/tfi/know-the-truth/tobacco-and-waterpipe-users-are-at-increased-risk-of-covid-19-infection.html), че предварително съществуващи условия могат да усложнят протичането на COVID-19.

В момента няма достатъчно данни, че хората, които употребяват тютюневи и свързаните с тях изделия, са изложени на по-висок риск от заразяване с коронавирус, но публикуваните в [New England Journal of Medicine,](https://www.nejm.org/doi/pdf/10.1056/NEJMoa2002032) изследвания показват, че тежкото протичане, с необходимост от интензивни грижи и апаратна вентилация е 1,5 пъти по-често при настоящи пушачи в сравнение с непушачите, а смъртните случаи са 2,6 пъти повече.

[Изследвания на 55 924 случая в Китай потвърждават,](https://www.who.int/publications-detail/report-of-the-who-china-joint-mission-on-coronavirus-disease-2019-%28covid-19%29) че **заболяването протича по-тежко и коефициентът на смъртност е много по-висок** при пациенти със сърдечно-съдови заболявания, диабет, хипертония, хронични респираторни заболявания или рак.

Всички тези данни водят до извода, че **НАЙ-ПОДХОДЯЩИЯТ МОМЕНТ ДА СЕ ОТКАЖЕ УПОТРЕБАТА НА ТЮТЮНЕВИ И СВЪРЗАНИTE С ТЯХ ИЗДЕЛИЯ Е СЕГА!**

Ситуацията, свързана с COVID-19, задължава държавата, наред с безпрецедентните мерки за ограничаване разпространението на коронавируса и за да се ограничи един от най-сериозните рискови фактори за общественото здраве - тютюнопушенето, да изпълни решително ангажиментите, които е поела по отношение на Рамковата конвенция на СЗО за контрол на тютюна, ратифицирана от България със закон.

Коалицията за живот без тютюнев дим е разтревожена и от факта, че тютюневата индустрия, която е причина за 8 милиона смъртни случаи годишно в световен мащаб, използва създадената около COVID-19 ситуация, за да рекламира в социалните медии и по други канали своите нови “иновативни и по-безвредни” изделия. Чрез предоставените дарения за борба с коронавируса, индустрията цели да подобри своя имидж пред обществото, което би й дало възможност да оказва по-голямо влияние при определяне националните здравни политики. Според д-р Ган Кан, The International Union Against Tuberculosis and Lung Diseases: “При тези планини от доказателства, че пушачите са изложени на по-голям риск от тежко протичане на COVID-19, най-доброто, което тютюневата индустрия може да направи за ограничаване на заболяването е [незабавно да спре производството, предлагането и продажбата на тютюневи изделия](https://www.tobaccofreeunion.org/index.php/news-2/519-the-union-s-statement-on-covid-19-and-smoking?utm_source=The+Union+Marketing&utm_campaign=b38810408e-EMAIL_CAMPAIGN_2019_05_08_03_12_COPY_01&utm_medium=email&utm_term=0_e2dbdf856e-b38810408e-248971973).”

*Повече информация относно връзката между COVID-19 и тютюнопушенето вижте в* [*Обзор*](https://coalicia.bezdim.org/images/pdf/materials-review_smoking_covid19.pdf)*на публикувани материали.*

“Тази илюстрация, създадена в Центъра за контрол и превенция на заболяванията (CDC, US), разкрива ултраструктурната морфология на коронавирусите. Обърнете внимание на шиповете, които красят външната повърхност на вируса и придават вид на корона, заобикаляща вирона, когато се гледа с електронен микроскоп. Новият коронавирус, наречен “тежкия остър респираторен синдром коронавирус 2” (SARS-CoV-2), беше идентифициран като причина за огнище на респираторно заболяване, открито за първи път в Ухан, Китай през 2019 г. Заболяването, причинено от този вирус, е кръстено коронавирусна болест, 2019 [(COVID-19)](https://www.drugabuse.gov/about-nida/noras-blog/2020/03/covid-19-potential-implications-individuals-substance-use-disorders).”